Ná 20 jaar in die musiekbedryf het die pianis Rocco de Villiers vrede gemaak met wie hy is en wat hy as vermaaklikheidskunstenaar aan die wêreld kan bied.
Dié konsert, wat van 3 tot 14 Oktober in die Pieter Toerien-teater in die Montecasino in Fourways, Johannesburg, op die planke is, is een van ’n paar projekte waarmee hy vanjaar sy loopbaan vier.
In Just Be Yourself speel hy saam met ander orkeslede die musiek op sy nuwe album, Kortbroek, langkouse.
“Ek dink nie ek is noodwendig die beste klavierspeler in die wêreld nie. Ek is nie die beste storieverteller nie. Ek lig mense in oor wat met my gebeur het en dan speel ons die stukkie musiek, maar ek weet dat ek mense kan vermaak en dis my sterk punt.”